Akademia ken sy eerste grade toeVan die studente wat vandag van Akademia se eerste grade ontvang het. Foto: Jhua-nine Wyrley-Brich/Forumnuus.co.za. Akademia het vandag by sy vyfde jaarlikse plegtigheid waartydens akademiese kwalifikasies toegeken word vir die eerste keer grade toegeken. Dertien studente wat in 2014 ingeskryf het vir die graad BCom Ondernemingsbestuur en dit einde verlede jaar voltooi het, het hul grade ontvang. Altesaam 76 studente van regoor die land, asook ŉ student in Nieu-Seeland, het by dié geleentheid erkenning vir hul voltooide studie ontvang. Sowat 400 mense het die geleentheid in die Atterbury-teater in Pretoria bygewoon waar prof. Danie Goosen die geleentheidspreker was. Piet le Roux, akademiese hoof van Akademia, het gesê dié instelling is trots op hierdie mylpaal: “Akademia het die afgelope vyf jaar gehalte-universiteitsvlakkwalifikasies soos nooit tevore nie binne die bereik van Afrikaanse studente geplaas. In 2012 het ons met hoër sertifikate begin. In 2017 ken ons die eerste grade toe. Intussen is 750 ander studente reeds druk aan die werk in vier graadprogramme en verskeie ander kwalifikasies.” “Ons wens die studente geluk en bedank daarby ons ondersteunersgemeenskap wat hierdie droom gedeel het en die verwesenliking daarvan moontlik maak,” het Le Roux gesê. Benewens die toekenning van 13 BCom Ondernemingsbestuur-grade, is 14 Gevorderde Diplomas in Projekbestuur, drie Diplomas in Kleinsakebestuur, een Diploma in Bemarking, 19 Hoër Sertifikate in Kantooradministrasie en 26 Hoër Sertifikate in Rekeningkunde toegeken. Le Roux het gesê dit is vir Akademia ŉ eer om Goosen as geleentheidspreker te kon hê: “Prof. Danie Goosen het ŉ onvermoeide ywer vir die universitêre gedagte. In sy boodskap as een van ons voorste openbare intellektuele, herinner hy ons voortdurende aan die Westerse tradisie en ons Christelike etos, aan die belang van gemeenskap en plek, en tegelykertyd die aanlê van ŉ veelheid van verbande na ander gemeenskappe en plekke. In ŉ tyd waarin universiteite dikwels van hul gemeenskappe afskeid neem in ŉ hoop om daardeur internasionaal te wees, wys prof. Goosen ons op die gevare daarvan en op gebalanseerde alternatiewe. Ons is bevoorreg om hom as lid van ons adviesraad te hê en bedank hom vir sy boodskap.” Die gradeplegtigheid het die oorhandiging van spesiale toekennings aan top-presteerders ingesluit. Elsie Elizabeth Bakker is as top-presteerder in die BCom Ondernemingsbestuur-program aangewys en Suerica Pietersen het met die louere weggestap in die Gevorderde Diploma in Projekbestuur. Anika Miske het die beste punte in die Diploma in Bemarking behaal het. Anéll de Beer beklee die top-posisie in die Hoër Sertifikaat in Kantooradministrasie en Dawie Oosthuysen dié in die Hoër Sertifikaat in Rekeningkunde.